钦定古今图书集成/明伦汇编/宫闱典/第072卷 > 《谏太子承乾左右非其人书》前人
## 钦定古今图书集成/明伦汇编/宫闱典/第072卷 > 《谏太子承乾左右非其人书》前人

臣闻尧称稽古，功著于搜扬；舜曰聪明，绩彰于去恶。
然开元立极，布政辨方，莫不旌贲英贤，驱除不肖，理
乱之本，咸在于兹。况阉宦之徒，体非全气，便蕃阶闼，
左右宫闱，托亲近以立威权，假出纳以为祸福。昔易
牙被任，变起齐邦；张让执钧，乱生汉室。伊戾为诈，宋
国受其殃；赵高作奸，秦氏锺其弊。加以弘、石用命，京、
贾则连首受诛；王曹掌权，何、窦则踵武被戮。遂使缙
绅重足，宰司屏气。然顺其情者，则荣逮幼冲；迕其意
者，则灾及襁褓。爰暨高齐，都邺，亦弊阉官。邓长颙位
至侍中，陈德信爵隆开府。外干朝政，内预宴私，宗枝
藉其吹嘘，重臣仰其鼻息。罪积山岳，靡挂于刑书；功
消尘露，已勒于锺鼎。富逾金穴，财甚“铜山，是以家起
怨嗟，人怀愤叹。骨鲠之士，语不见听，蹇谔之臣，言必
被斥。”齐都颠覆，职此之由。向使任谅直之臣，退佞给
之士，据赵、魏之地，拥漳、滏之兵，修德行仁，养政施化，
何区区周室而敢窥觎者哉！然杜渐防萌，古人所以
远祸；以大喻小，先哲于焉取则。伏惟殿下道茂重离，
德光守器，宪章古始，祖述前修，欲使休誉远闻，英声
遐畅。臣窃见寺人一色，未识上心，或轻忽高班，或凌
轹贵仕，便是品命失序，纲纪不立，取笑通方之人，见
讥有识之士。然非典内职掌，唯在门外通传，给使主
司，但缘阶闼供奉。今乃往来阁内，出入宫中，行路之
人，咸以为怪。伏望狎近君子，屏斥小人，上副圣心，下
允众望。谨启。